khistorydata/jeongjo-sjw-relations huggingface dataset:
정조 12년
以校理尹致性上疏傳于南鶴聞曰旣曰有同人之嫌則但當不參箚擧而已露章自劾何乃多事尾附數語亦涉不緊向筵初見頗以爲精明今此擧措迷昧甚矣此上疏還給孟山縣監除授當日辭朝時任縣監遞付京職以空館事牌招啓辭未下則政院之捧疏萬萬駭然若此則流來院規將至等棄當該承旨爲先從重推考
정조 12년
以持平柳星漢上疏傳于趙衍德曰義難獨逭如欲辭職則只辭職名可也句語間不緊說話之侵及是豈拂拭之意乎比之尹致性反有加焉特從終始之澤姑先施以金郊察訪外補之典時任察訪遞付京職仍令當日辭朝此上疏還給
정조 12년
戊申十一月二十八日午時上御重熙堂守廳承旨入侍時承旨趙衍德假注書趙台榮記事官尹行任金祖淳檢校直提學徐有防以次進伏訖上命傳敎曰捧布方張此亦民事雖有陞資後差代之命還朝則自可例陞都監從事官鄭大容改差今日差代以守令履歷人各別擇擬事分付命退諸臣以次退出
정조 12년
兼都承旨沈豐之遞差傳旨未下左承旨未差右承旨李亨元遞差傳旨未下左副承旨趙衍德遞差傳旨未下守廳右副承旨尹行元遞差傳旨未下同副承旨南鶴聞偕來進注書金孝建病一員未差假注書李貞運藥院直趙台榮仕直事變假注書申星模仕
정조 12년
趙衍德啓曰大司憲持平一員未差執義申禹相未肅拜掌令任希遠趙貞相持平趙恒鎭呈辭監察茶時之意敢啓傳曰知道
정조 12년
趙衍德啓曰備邊司郞廳來言今日賓廳日次而領議政金致仁左議政李性源俱有身病右議政蔡濟恭出城不得來會云矣敢啓傳曰知道
정조 12년
傳于趙衍德曰傳香承旨馳詣宗廟景慕宮奉審摘奸以來
정조 12년
南鶴聞書啓臣敬奉聖諭馳往傳諭于西部盤石坊蓮池契右議政蔡濟恭所住處則以爲臣之情踪安敢一刻冒據於城闉之內而適會賤疾危劇氣息垂盡跬步之間無以運動偃處私第遂至三日忘廉壞防之罪萬死難贖太醫不離於病所珍劑相續於道路似此恩榮臣固益慮其招災速殃乃者臺言繼發聲罪益嚴至有人臣所不忍聞之語臣心驚骨沸舁出國門僵死旅店亦不敢自恤祗納命召惟俟金木史官先臨入城與否諭令知入近密之臣擎奉別諭來宣於逆旅席藁之中而十行敷心之諭字字恩言至於醜毒遜荒等敎有若古大臣遭罹讒誣不得安於廊廟者然如臣人望素輕不足有無於朝廷者何敢當此等優禮以首頓地只有涕血而已蕩蕩平平共享其利之諭尤可以仰認我聖上繼述先大王洪謨遠猷陶鑄一世之盛意臣豈不欲承佐下風少答涓埃而其如死期將迫病屬難醫無以重入脩門何哉思之及此哽咽難勝噫臣以罪則宜死以病則待盡唯當不與人較含默入地而實於近日廷臣事有不勝痛恨者夫君上以先王之心爲心蕩滌歲抄未給牒之一罪人有何爲累於聖德而日來公車之章語意轉益危怖不角勝不止臣之初筵權不可下移之奏聖上想或記有矣趙德隣之罪誠如鏡夢麟亮無少異同而殿下無難蕩滌有妨聖孝有違先志果如言者之言則臣之不能力爭之罪實覆載難容聖諭雖極隆摯入城實非可論伏地涕泣惟願速死而已云矣臣旣承偕入之命姑爲仍留之意敢啓答曰知道予亦略識建極之義近日處分豈得已也枚卜於卿果出常格此正重臣箚中百年來何嘗有此者也曠百之擧擧而施之豈一時驟思而徑決者然則予決不捨卿決知其不捨而如是左右迭政是無異於力抗而角戰萬萬非臣分之所敢出脅持之目在再昨則稍過在昨今則能不近似乎此予所以爲廷臣深慮之噫匪躬二字賓廳題扁到今卿之受侮受困無關於進與不進卿若顧名思義知有國不知有身則駕屨豈俟終日不在多言卿須自任無使人覘其罅漏事偕來承旨更爲傳諭入城與否卽爲知入命召更遣史官傳授
정조 12년
李完白書啓右議政蔡濟恭病症連爲看審則開東後症情雖無大段添加膈間衝上之氣發作無時晩朝始飮米飮一甫兒藥則前服養胃湯中加枳殻茴香各一錢煎用之意詮次啓達答曰晩後動靜更爲書啓
정조 12년
趙衍德啓曰右議政蔡濟恭又使錄事來納命召何以爲之敢稟傳曰更遣史官傳授
정조 12년
以慶尙監司狀啓薦新生靑魚日氣溫暖限內不得封進惶恐待罪事傳于趙衍德曰勿待罪事回諭
정조 12년
以咸鏡監司狀啓道內各邑遺棄兒等給糧數爻開錄事傳于趙衍德曰此後另加嚴飭俾有實效事更令該廳關飭
정조 12년
吏曹口傳政事以洪命馥爲禮曹佐郞
정조 12년
趙衍德以文禧廟營建廳言啓曰本廳堂上戶曹判書臣徐有隣與監造官繕工監監役官臣趙鎭奎進詣本廟奉審則廟內外俱無頉處之意敢啓傳曰知道
정조 12년
趙衍德以戶曹言啓曰北部四十四契三千四十六戶倍給合木綿六十同四十八疋分給而五部民人及各營門無料軍兵等處發賣木綿今日畢分給之意敢啓傳曰知道
정조 12년
趙衍德以兵曹言啓曰禁軍來己酉年春夏等祿試射時沒技人別單書入之意敢啓傳曰知道
정조 12년
領議政金致仁箚曰伏以臣昨上短箚略控愚衷誠淺語拙未蒙允可方此縮伏悚惶得伏見掌令趙貞相疏本其中故相臣云云其意似指臣先臣而言臣於此傷痛崩迫繼之以駭惋也念臣先臣立朝事君具有本末雖其立心仁厚持論平恕無毫髮傷人之意而其在義理隄防則極嚴也辛壬忠逆之分又是目擊而心痛者故其於辨別誅褒之際秉執不撓雖以此間遭顚沛而終始一說期於得請而後已耳目俱在國史可按臣焉敢誣也丙辰趙德隣鞫獄酌處命下則前席所奏有曰初則以疏語悖謬被罪今則以凶賊藉口爲罪則便是加律何嫌疊罰今雖不殺之決不可全然無罪依前發配似宜又有曰疏語多有犯分雖經鞫問之後終無可以釋然者又有曰罪目與乙巳有異斷無一罪疊罰之嫌其堅持之意卽此可見頃日傳敎中故相之奏一款不但臣未曾聞知考之家傳文籍亦無是語一邊論其罪而請配一邊謂以幾乎枉害無辜者推以常理萬不近似故敢於承候之筵擧此仰質則聖敎若曰此非先卿之奏卽筵臣傳奏之言臣始意其傳奏之謬誤至載於記注矣今貞相乃敢創出正人二字重言複言曲加注釋此其意專出於鉗制臣凌踏臣使不得開口之計而告君之辭渠焉敢若是誣罔乎天下無理外之事以先臣伊日奏語見之則無辜二字語勢尙云相反況以正人二字加之於凶言之鞫囚是豈成說而可以瞞人乎緣臣不肖誣及先臣冤懣之極直欲無生玆敢披瀝肝血仰瀆崇嚴伏乞天地父母俯垂矜燭念先臣無故被誣之實狀憐賤臣求死不得之情私亟命承政院考出堂后日記所載筵本公行査辨俾暴此冤則臣雖死之日猶生之年也臣方急於鳴冤奚暇及他而憂愛之忱按住不得安敢自處以將退之身而終無一言乎嗚呼近日爻象此何事也重臣一疏辭嚴義正而特以下款之語逼僚相嫌不敢附陳於前箚追後加罪實是意外果然喉院三司之論救者次第踵起而又次第被譴或削或逐或補或遞至於太學儒生亦因告訐而被重罰聽聞驚駭景色愁沮豈料聖明之世乃有此事雖其急於懲討語不暇擇究其本則爲莫重關係也顧何必深罪耶惟聖上更加三思焉取進止答曰省疏具悉卿懇卿之欲明先卿之心予豈待卿言而體諒乎擬於登筵時慰釋卿之箚果先到矣所謂正人云云當年條日記考出未有可據云卿須安心尾陳匡救之言近日處分豈出得已朝象乖激所見甚不似靜鎭之責深有望於元輔卿其加諸意也仍傳曰此批答遣史官傳諭
정조 12년
大司諫李獻慶疏曰伏以臣猥乞骸骨未蒙矜許久忝耳目徒積愧懼加以一病沈淹鬼事將迫顧何能出一口氣妄論當世之事而目見朝象之漸乖王綱之將墜一縷未絶之前嫉惡之性衛國之心磨滅不得力疾叫閽仰塵睿覽惟聖明垂察焉噫嘻尹蓍東金載順之疏何爲而迭出而交發也夫辛壬大義理我殿下闡明而遵守者可謂建天地質神明而趙德隣蕩滌之命特出於述先志酬前功之意則顧何關於隄防之不嚴而彼以德隣至比於鏡夢麟亮等四賊四賊是亘古所無之逆而乃謂我殿下宥釋之容易耶誣衊我殿下脅持我殿下一至於此此輩其可謂眼有君父乎噫德隣特一六十年枯骨耳事實之有無關係之輕重此輩矇不知爲何樣人久矣處分之下始也然疑中焉劻勷末乃憑凌看若一大事變而前喁後唱胡叫亂嚷此何故也不但此輩之平生伎倆角勝人主專肆胸臆乘此機會抑勒爲說屛逐一相臣之計也相臣之兩朝遭遇一生秉執莫嚴於義理關頭故上之所取於相臣者此也今以初不相干之事恣意搆捏必去乃已其所設計有難測知況義理隄防等說出於他人之口則可也彼兩人以丙丁凶醜之類復廁簪紳之列者罔非天綱之恢曠聖恩之涵容而乃反以累德失政之說恣口誣聖己戊遺種之目極意詆人彼兩人亦具人心豈敢刺口論事自己辨得也哉其必有譸張是者指嗾是者驅作倀鬼以爲嘗試之計世道之至險人心之無良至此之極耶至如金光岳之遇事受嗾自任鷹犬其習雖甚痛惡其地本自卑瑣顧何足汚臣筆而論列也伏願聖上俯察奸凶克恢明斷削職罪人尹蓍東金載順爲先施以島配之典以嚴王綱以靖世道千萬幸甚答曰省疏具悉我國士大夫氣力今幸復見於卿矣昨日憲臺疏無力救大臣之語卿能挺身抗論此非不畏疆禦而何極嘉極嘉近日之跳踉其計專出於屛逐相臣予豈待卿言而照燭乎國有法紀予豈不能庇一倚毗之相臣乎卿須休慮處分之姑止於遞罷削逐意在姑觀頭勢也尹蓍東金載順事就事論事可矣下語何乃如是於是乎得未免兩失之歸耶特以上款語之截直姑不可否於此段矣
정조 12년
奎章閣提學金鍾秀箚曰伏以臣於趙德隣事前後筵奏悉貢賤見轉圜之盛日夕顒俟一自重臣疏後相臣書啓憲臺疏語次第而出其氣勢之豪健指意之絶悖更無餘地嗚呼國家百年來何嘗有此事於是乎豕非羸而霜將氷矣臣仰屋長吁夜不成寐恭惟我殿下聖學高明最留意於樹倫綱重名義之道凡係逆順義理靡不兢兢致愼至於事關辛壬隄防則以殿下出天之孝尤有所痛傷而不忍言者卽臣之平昔所感激而欽歎者也夫何德隣事之粧出嶺儒初不過爲嘗試計而乃殿下過聽先入之言弗詢衆謀徑下處分則己巳凶孽戊申逆黨始敢生無忌憚之心遂至於此矣持之一字意在驅人罔測而適足自露其無嚴之心者固不足道而憲疏之首尾張皇只以抗君命眼無君綱爲重臣之案則此從古宵小亡人國之術也假令此事無小關於辛壬義理居淸朝諫諍之任者敢以此說進使後之人見之當以今日爲何如時也此臣之所痛心者也噫德隣疏句語何莫非梟腸獍肚而至於百世在前千歲在後八字卽應元凶疏中所襲用者其源流傳付之叵測直令人骨靑膽掉臣始擬更俟登筵畢瀝腔血而涓涓滔天有不容遲待玆不得不拜箚以聞伏乞聖上更加三思亟寢前命焉取進止答曰省箚具悉卿是幾年知遇之近臣也調酸和醎義共趨向而乃不念報效鎭定之策反欲推其波而激其浪乎今日朝著之如是紛紜究其本誰報其咎到今趙事猶屬先天左右拳踼一片精神都在於一右相日復一日轉加一層至有卿躬擐自擊之擧是誠何故雖欲甘心於右相獨不念忌器之嫌乎非不欲嚴賜處分警勵世道而卿家有百歲老人孝理之政在所當念且今爲計莫勝於息鬧卿則施以罷職不敍之典
정조 12년
司諫沈埉疏曰伏以王綱之不可不嚴者義理也隄防也義理不嚴則人彝斁矣隄防不嚴則世道陷矣迺者趙德隣輩罪名蕩滌一款其於義理隄防關係果何如哉噫今日臺閣無一人明於古事者草草章箚略論處分之過當而終未能劈破源頭擧切愧憤之忱矣及見前判書尹蓍東疏本則其所逐條論列者辭嚴義正彼德隣許多不道之言打破無餘聽聞歆聳莫不爽然當此人彝漸斁隄防日壞之時張目沬血嚴於義理者能有其人則斯豈非國家之福而世道之幸哉至於語侵大臣當初大臣之獻議不審義理之關重莫念隄防之至嚴凶如德隣罪如德隣而乃反議到於蕩滌之典則眞以謂彼無可罪而然歟抑不知疏語而然歟重臣之疏專出於扶義理嚴隄防之意則亦豈可以大臣之尊而不得言其失也忠憤所發語或激切而事關逆順有不可不嚴正則聖明在上宜乎察其忠悃納其讜論而竟未免譴削而摧折之臣竊惑焉嗚呼乘機傾軋之習愛黨營護之風挽近以來雖成痼弊而彼趙貞相之疏又何變怪滿紙噴薄專事承望遽以匡救之言謂之角勝之計欲使在廷諸臣箝口而不敢言渠雖急於營護而獨不念大義之所在乎領軋之習放恣之心卽此可知矣此以不嚴處彼凶醜餘孽之跳踉覬覦將有無窮之慮臣謂掌令趙貞相爲先施以刊改之典因收德隣翼再蕩滌之命然後諸臣之以此事獲罪者亦令一竝還寢以光聖德焉臣今年六十有五衰邁日甚杜門屛居與人相疏本無恩怨固不敢論人是非較其長短而見方職叨臺閣事關義理玆敢忘其拙訥略暴無隱之義惟聖明不以人而廢其言焉省疏具悉全篇荒說適足以辱臺閣爾之本職改差
정조 12년
戊申十一月二十九日巳時上御重熙堂左副承旨入侍時左副承旨趙衍德記事官金孝建尹行任金祖淳以次進伏訖上命書傳敎曰今番處分之有本意前已悉諭況朝廷之事非章甫之所干與況語侵大臣無異近日一二臺臣其在正士趨革謬習之道豈無處分乎館學疏頭及齋任一竝勿限年停擧原疏還給太學疏之還給卽御極以後初行之事卽此可知予意令諸生知悉不諦之泮堂一竝遞差命退諸臣以次退出
정조 12년
兼都承旨沈豐之藥院直左承旨未差右承旨李亨元坐左副承旨趙衍德坐直右副承旨尹行元坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
趙衍德啓曰大司憲持平未差執義申禹相未肅拜掌令趙貞相任希遠持平趙恒鎭呈辭監察茶時之意敢啓傳曰知道
정조 12년
趙衍德啓曰來初五日朝參日次而國忌正日相値頉稟之意敢啓傳曰知道
정조 12년
傳于趙衍德曰北民事豈以近日朝象之棼楺而頃刻弛心也時値窮冬尺雪連降彼北民咬菜喫根者亦無以措手糊口歲前接濟何以拮据乎量停外已納幾許難捧幾許乎留庫之穀能及於還賑種糧而當年條設令準捧穀品之不精殆無論成實者亦多蟊傷等棄之穀勒給賑口還戶誠有不忍目下措置何以留意乎至於繡衣入北踰嶺以後兩度登聞更無條列太未免稽緩令廟堂以此意行會道伯及繡衣處民情與穀簿更加較量詳細狀聞以紓宵旰之憂事申飭向以商舶之着意招集已有申飭南邑地方亦勿拘掣其後果有實效與否亦令狀聞事分付
정조 12년
李完白書啓右議政蔡濟恭病症連爲看審則脈度之沈滑與前無異夜來痰積有時輪囷而不至於再昨夜之大段作孼故眠睡能時時交睫開東時喫稀粥一甫兒許此是得病七日內始有之事昨日所煎養胃湯仍不服更觀朝來動靜議用藥貼之意銓次啓達傳曰午間動靜詳察更爲書啓
정조 12년
前同副承旨南鶴聞書啓臣敬奉聖諭更爲傳諭于西部盤石坊蓮池契議政府右議政蔡濟恭所住處則以爲臣病裏精神或醒或瞀朝進數行書啓文辭無異昏囈至恩雖感中情莫宣惶愧之極不知所出卽者敦諭又下十行諄複負罪如臣垂死如臣何以得此異恩殊渥也枕席之間淚盡眼枯噫匪躬二字之敎實非如臣輩所敢當者而亦不可謂非臣之所不勉者也今承聖飭尤何敢不爲先國後身之計而第伏念名以大臣以不干之事抑勒爲說拳踢之猛鋒鏑之毒蝟集殘躬無以抵敵古豈有如此光景乎一朝溘然則都無事耳而五日不汗尙且不死此亦一大怪事旅店雖冷亦足待盡重入城門斷無其望孤恩負飭金木猶輕惟願速被威罰而巳云矣臣旣承偕入之命姑爲仍留之意敢啓答曰知道爲卿進身兼爲國事朝象世道別以十行申告有位此而不率何異化外乎予方懸法於象魏說意於陶鎔有此志而豈難竟成苟欲息鬧自卿定去就爲群僚倡豈非目下急先務乎卿須卽日入城俟間與領左相簉朝聽予面諭共贊和泰之治事爾其傳諭待入城卽爲復命
정조 12년
南鶴聞書啓臣敬奉聖諭更爲傳諭于議政府右議政蔡濟恭所住處則以爲臣於昨暮冒上一啓冀降威罰達宵兢惶攢手顒俟曉鼓纔動聖諭又下至以賤臣去就曲加指示如父敎子臣扶起頓首只有泣涕況十行申告之文雖未及奉讀聖意之亶出於懸法息鬧亦可以仰揣臣不勝欽頌而第以臣之定去就爲息鬧之先務竊恐聖人之慮或有一失臣愚死罪以爲亟降聖旨暴臣之罪削臣之職以謝衆怒則鬧端不期息而自息和泰不求至而自至在朝家豈非至易行之事而最先務之政乎如其不然而敦迫臣使之入城又使之簉朝則臣之亡廉喪恥姑無論其所以圖息鬧而擬和泰或近於却步而求前臣決知其如此何可只以方命爲懼而不念世道之益紊乎聖飭之下轉動無路承宣之相守太醫之不離尤係臣悚蹙惶悶之端伏乞卽命收還仍治臣迷不知變之罪千萬血祝云矣臣旣承偕入之命姑爲仍留之意敢啓答曰知道眷毗愈摯而酬答愈難禮遇愈隆而稱塞愈漠若爲卿今日遭逢之準備語也知卿者莫予若庇卿者莫予若以若苦心有若敦召卿何不幡然奮然以效國耳公耳之誠耶讒口雖千輩躗言雖萬牘進進又進一直做將去則彼包禍腸齎惡意向卿不利者爭相投戈奔命之不暇此箇事理皎然明甚以卿平日規度何乃若是之趑趄鄭重以致瞻聆之滋惑乎抑又有申復于卿者坐邀恩禮古人所戒情地自情地分義自分義半刻遲留有半刻隳分之嫌一時遲留有一時之壞義之懼區區咫尺之間特一已情地間疏節卿之聽此固知行不踰日而深夜觸冒恐妨將攝城鑰只令命召傳宣後放下卿須待朝還第事爾其更爲傳諭仍令史官還傳命召行期斯速知入
정조 12년
同副承旨南鶴聞書啓臣敬奉聖諭更爲傳諭于議政府右議政蔡濟恭所住處則以爲臣恩曠古今罪積逋慢終日席藁如窮人無歸城門留鑰史官儼臨十行別諭降自九天恩榮所及村里驚動而若其曠絶之敎特達之遇俱是千古人臣所未得於時君者臣是何人當此敎而酬此遇也不知死所眞是歇後語也到此地頭固不敢他恤而況伏承史官口傳之諭神魂震懾無以自定爲人臣子安敢爲一刻遲留之計乎待城門開謹當舁還私第稍俟賤疾之或尋陽界治上一箚以請前後孤恩慢命之罪云矣大臣明將還第臣則待開門復命之意敢啓答曰知道
정조 12년
吏曹口傳政事兼春秋單洪命馥
정조 12년
以去十一月二十六日諸承旨遞差傳旨傳于南鶴聞曰今下傳敎之後事旣要帖一承宣之守院國體事面亦甚苟且此傳旨竝分揀
정조 12년
趙衍德啓曰諸承旨旣有分揀之命吏兵曹歲抄且當捧入該房承旨不可不備員右承旨李亨元卽爲牌招何如傳曰允
정조 12년
沈豐之啓曰歲抄單子乃是廳坐時捧入者而吏曹歲抄尙不入來入侍命下不得捧入事體所在誠極未安吏曹堂上推考何如傳曰允其委折招問該郞以啓
정조 12년
沈豐之啓曰其委折招問該郞以啓事命下矣問于吏曹假郞廳許混則以爲本曹判書以趙德隣黃翼再等罪名蕩滌傳旨雖已承授兩人負犯至重關係甚大歲抄單子不可遽然拔去故不得依例書入云矣敢啓傳曰知道傳旨承授已多日而忽於今日如是遲滯豈成說乎使之卽爲修正以入
정조 12년
傳于趙衍德曰吏兵房承旨持歲抄入侍
정조 12년
趙衍德以戶曹言啓曰曹中各樣物種歲末遺在依例別單書入之意敢啓傳曰知道
정조 12년
右承旨李亨元疏曰伏以臣之庸愚蔑劣百不猶人其於出納之任豈有一毫近似而祗緣恩造偏荷義分是懼有除輒膺若固有之而溺職之罪僨事之誅誠不可勝數矣至於日昨重臣之處分也莫效古人封還之義竟致諫臣請推之警臣固受而爲罪無辭可解迺者朝房待勘之際譴遞還收恩牌儼臨感祝之切宜卽趨承而臺言旣重慙愧靡措玆敢隨牌露章粗效自劾之義伏乞聖慈亟降威罰卽賜鐫削以謝公議俾伸廉防十萬幸甚
정조 12년
以右承旨李亨元上疏傳于趙衍德曰請推皆欲疏引乎此疏還給歲抄入侍有命更卽牌招
정조 12년
兼都承旨沈豐之左副承旨趙衍德右副承旨尹行元聯名疏曰伏以臣等猥叨匪據之地徒積失職之罪每自循省秪有悚恧迺者譴遞又是自速嚴敎之下衷情危蹙歷日靡措忽於夢想之外伏奉收還之命轉罪爲恩且惶且感揆以分義固當竭蹶而第念臣等骩骳譾劣事事顚錯致有諫疏之參論矣雖無人言固所自悼況其論列實是公議有靦面目無辭可解以此情踪何可晏然在職乎玆敢露章自列相率徑出伏乞聖慈俯賜鑑諒亟降威罰以安私分以謝臺議千萬幸甚
정조 12년
以都承旨沈豐之左副承旨趙衍德右副承旨尹行元聯名上疏傳于李亨元曰右承旨辭疏已下敎此上疏亦爲還給
정조 12년
李亨元啓曰諸承旨上疏旣有還給之命矣伴直無人左副承旨趙衍德卽爲牌招何如傳曰允
정조 12년
戊申十二月初一日午時上御重熙堂左副承旨入侍時左副承旨趙衍德記事官金孝建李相璜金祖淳以次進伏訖上曰吏兵房承旨持歲抄入侍賤臣承命出與兼都承旨沈豐之右承旨李亨元偕入進伏上曰入侍命下已爲移時而不卽登筵何也豐之曰以趙德隣事吏曹不爲擧行俄伏承啓辭批旨後始爲修正故以致遲滯矣上命進歲抄文書訖仍命書傳敎曰雖以爲大臣之意近日處分頗不圭角因此公車日積極意噴哄殆似戟手戰頭之場爻象甚不佳君綱國法自有在焉隨出隨應固非難事而顧今爲大臣進身之方無過於兩竝息擾大抵趙德隣事處分以仰述爲言則今豈敢更事云云況有趙進道事實乎至於大臣之必欲延致予意牢定廷臣孰不曉惑乎然而角勝曰有臣分此意令政府宣布俾中外聽悉莫干先甲之令又命書榻敎曰中宮殿進御加減紫菀湯五貼煎入命退承史以次退出
정조 12년
兼都承旨沈豐之坐左承旨李亨元坐右承旨趙衍德坐直左副承旨尹行元藥院直右副承旨李祖源坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
尹行元啓曰大司憲持平一員未差執義申禹相未肅拜掌令任希遠趙貞相持平趙恒鎭呈辭監察茶時之意敢啓傳曰知道
정조 12년
趙衍德啓曰今十一日平壤武烈祠遣承旨致祭事命下矣何承旨進去乎敢稟傳曰同副承旨進去
정조 12년
承旨前望單子入之李祖源落點
정조 12년
傳于趙衍德曰次對明日來會
정조 12년
以洪忠監司狀啓唐津縣監李英遠罷黜事傳于南鶴聞日口傳差出使之當日辭朝
정조 12년
南鶴聞以兵曹言啓曰僉知中樞府事權衍鄭弘謙俱以老病沈重時月之內差復無期呈狀乞遞西樞雖是閑局實病旣如是則不可一向虛縻竝改差何如傳曰允
정조 12년
趙衍德以濬川司言啓曰本司都廳田光說御營廳千摠瓜滿代以御營廳千摠尹範行差下使之察任何如傳曰允
정조 12년
同副承旨南鶴聞疏曰伏以臣日前在院時伏見前獻納金光岳疏本則以前刑曹判書尹蓍東處分傳敎臣等不能繳納遽然頒布至請問備此固臣等之罪人言之來烏可免乎瞿然慙悚若無所措而伊時鞶褫有命蹙伏訟愆不敢爲自引之計矣迺者分揀之恩忽下夢想之外榮感雖極愧赧冞切院中諸僚皆已陳疏自劾而臣則適承大臣偕來之命不得聯參跡旣同於被論義不可乎獨漏返命是急雖不得不入闕而仍冒職次有關廉防玆敢略暴微悃徑出禁扃伏乞聖明俯垂鑑諒亟治臣不職之罪以謝公議以安賤分焉
정조 12년
以同副承旨南鶴聞上疏傳于尹行元曰還給卽爲牌招
정조 12년
領議政金致仁箚曰伏以臣情私崩迫猥煩哀籲及承批旨特賜昭釋臣不勝惶恐感泣之至第伏念喉院記注旣無可據則渠應有所見所聞之處不然則是必渠白地創做事當同下司敗對辨覈實而彼帶臺職臣忝大官旣不敢以此仰請則只有含痛齎憤沒身自靖此爲臣目下道理而已臣方縮伏自訟如窮人之無告將望時急而亦至今不得擧行臣尤死罪伏乞聖明亟降威譴以治其慢仍命僚相卽速薦入俾不至於更爲淹滯不勝幸甚取進止答曰省箚具悉卿懇二字云云伊時日記旣無可據則自歸於落空落空之事不必追提追提反傷事體卿須安心勿辭卽起視事仍傳曰此批答遣史官傳諭于領議政
정조 12년
戊申十二月初二日午時上御重熙堂左副承旨入侍時左副承旨趙衍德假注書趙台榮記事官李相璜金祖淳待敎尹行任以次進伏訖上曰戶兵判入侍出榻敎賤臣承命出與兵曹判書李文源戶曹判書徐有隣偕入進伏上敎文源曰北道摘奸將校回報之言果何如文源曰聞其所報則北關民情比南關尤爲遑急而至於慶興北關中最尤甚故各樣還穀盡爲停退本倅亦極意賙救故民情反勝於稍實邑云矣上曰商船今有來泊之事云耶文源曰風濤近頗不順故姑無來泊之船云矣上曰北關所在賑穀當支用於歲前云耶文源曰計其穀簿較其抄口當繼用於來春二月云矣上曰嶺穀擬欲移運如無此穀莫可繼賑耶文源曰聞其民情則自朝家有別般恩恤然後飢民可得回甦云矣有隣曰咸昌縣新起位田屬之墓所前此望定之在通津者移屬壯勇營以爲蘭芝島給代之需矣卽聞本墓員役輩所告則咸昌土地之望定雖足爲渠輩聊賴之資而通津土地之移屬本墓已至兩年且其幅員稍廣今雖多陳後當漸墾望乞依前仍屬俾得支保云矣本墓員役輩雖有順天香炭收稅條之沾漑而人多稅小無以資生渠輩所訴不無所據通津咸昌兩處土地竝屬本墓使員役及守護軍各自分執蘭芝島八十兩錢則以他條推移給代恐合事宜故敢此仰達矣上曰依爲之出擧條有隣曰都廳金履成遞任還京已至兩朔而奉審等節尙不進參事體所在誠極未安推考警責申飭行公何如上曰各別申飭使之進參奉審可也出擧條上曰承旨前望單子入之待下批牌招察任出榻敎命退諸臣以次退出
정조 12년
兼都承旨沈豐之坐左承旨李亨元坐直右承旨趙衍德坐直左副承旨尹行元藥院直右副承旨李祖源坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書申星模仕
정조 12년
南鶴聞啓曰大司憲持平一員未差執義申禹相未肅拜掌令任希遠趙貞相持平趙恒鎭呈辭監察茶時之意敢啓傳曰知道
정조 12년
以領議政金致仁初度呈辭傳于李亨元曰呈辭封還卿其造朝事遣史官傳諭
정조 12년
以備堂進不進單子傳于李亨元曰原任亦都提擧同爲入侍懸頉備堂一體牌招入侍
정조 12년
傳于李亨元曰今日次對有下敎事備堂皆令無得懸病衆所共知情與病皆到闕外獨吏判之在家稱病從前昧例之失固無論卽此擧措太涉無憚備堂宋載經爲先下義禁府推考
정조 12년
傳于李亨元曰當該備卽爲先汰去令該府拿問處之
정조 12년
兼都承旨沈豐之書啓臣敬奉聖諭往傳于領議政金致仁所住處則以爲臣病勢難强而旣承縷縷下敎今方扶舁入侍云故臣先爲復命之意敢啓答曰知道
정조 12년
李完白書啓右議政蔡濟恭病症連爲看審則夜來別無添加之症眠睡雖未熟就而間間有成食飮則喫二次稀粥藥則今日議用蔘橘茶之意詮次啓達答曰可知其向差醫官還來
정조 12년
兵曹口傳政事副司直李在簡李在學
정조 12년
傳于李亨元曰擧措雖極駭怪年老之人當寒滯囚在所軫念時囚罪人宋載經分揀放送
정조 12년
李亨元以兵曹言啓曰依下敎備邊司行首郞廳申偗拿入莫重傳命遲滯委折査問則所告內身爲行首下位郞廳不能檢飭以致傳命之稽緩至有嚴問之擧罪合萬死惶恐遲脫云爲先取招以入之意敢啓傳曰知道
정조 12년
李亨元以兵曹言啓曰景福宮衛將元弼孫劉宗大俱以身病猝重旬月之內無望供職呈狀乞遞輪番之任不可久曠竝改差何如傳曰允
정조 12년
李亨元以兵曹言啓曰卽者內農圃圃漢二名着袂子負菁根綱子自宣仁門入來建陽門東邊傳漏鼓肆然擊打云萬萬驚駭常時不能檢飭致有此擊鼓之擧臣等不勝惶恐之至而建陽以東摠府旣已主管則不可無警入直摠管從重推考郞廳及該門守門將令該府拿問嚴勘把守近伏軍士自臣曹從重科治擊鼓兩漢出付攸司照律重繩何如傳曰旣是佩標之漢則別無攔入之可言摠管以下論罪近伏軍士治罪竝分揀擊鼓人壯勇營執捉拘留云待捧招移送刑曹照律充軍該門牌將何不論罪乎令該營待用刑嚴棍勘罪事分付可也
정조 12년
戊申十二月初三日申時上御重熙堂右承旨入侍時右承旨趙衍德假注書趙台榮記事官李相璜金祖淳以次進伏訖上命讀公事仍書判付訖命退承史以次退出
정조 12년
兼都承旨沈豐之坐左承旨李亨元坐右承旨趙衍德坐直左副承旨尹行元藥院直右副承旨李祖源坐同副承旨未差注書金孝建病一員未差假注書李貞運藥院直趙台榮仕直事變假注書申星模仕
정조 12년
李祖源啓曰大司憲持平一員未差執義申禹相未肅拜掌令任希遠趙貞相持平趙恒鎭呈辭監察茶時之意敢啓傳曰知道
정조 12년
李亨元啓曰卽者議政府錄事來言領議政金致仁伏聞先退後筵敎至嚴震懍罔措走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 12년
李亨元啓曰卽者禁府都事來言領議政金致仁今方待命於金吾門外云係是大臣去就敢啓傳曰知道
정조 12년
李亨元啓曰領議政金致仁又使錄事來言罪負未勘懍蹙轉甚雖承勿待命之敎不敢退還仍留胥命云來納命召何以爲之敢稟傳曰勿待命事遣史官傳諭
정조 12년
傳于李亨元曰必是老昏所致如是之際徒涉滋大勿待命事遣史官傳諭仍傳命召
정조 12년
傳于趙衍德曰左承旨右副承旨入侍
정조 12년
禮曹判書前望單子入之韓光會落點
정조 12년
傳于李亨元曰有司堂上入侍
정조 12년
傳于李享元曰右副承旨入侍
정조 12년
以吏書參議李祖承牌不進罷職傳旨傳于趙衍德曰聞其實故不得出入闕中云許遞前望單子入之待下批一體牌招開政
정조 12년
傳于趙衍德曰大司成同成均前望單子入之
정조 12년
同成均大司成前單子入之同成均徐有防鄭昌聖大司成洪秉纘落點
정조 12년
傳于趙衍德曰新除授同成均牌招
정조 12년
以咸鏡監司狀啓茂山府使柳心源限麥秋仍任事傳于李亨元曰依狀請施行事分付
정조 12년
趙衍德以吏曹言啓曰今此崇陵忌辰祭獻官以前承旨徐有成塡差而時無職名令該曹口傳付軍職何如傳曰允
정조 12년
兵曹口傳政事副司直徐有成
정조 12년
趙衍德以禮曹言啓曰今此冬至諸道方物中濟州牧所封方物前牧使洪仁默雖在拿命中而以越海之地預爲封進上來矣一體看品捧入之意敢啓傳曰知道
정조 12년
趙衍德以禮曹言啓曰今此冬至陳賀諸道所封箋文中咸鏡道南兵使姜五成慶尙道右兵使李延弼以應封官兼別軍職故各爲封箋平安道楚山府使吳毅常朔州府使金爔雖非應封官亦以別軍職封箋矣一體看審捧入之意敢啓傳曰知道
정조 12년
趙衍德以禮曹言啓曰削科人趙進道復科事命下矣試券改付紅籤紅牌成給榜目修正等事令政院吏曹成均館依例稟旨擧行何如傳曰允
정조 12년
吏曹庚辰年削科人趙進道復科紅牌下批
정조 12년
趙衍德以産室廳醫官以都提調提調意啓曰今此待令書員高守訥有頉代書員崔重華差下待令之意敢啓傳曰知道
정조 12년
李祖原以漢城府言啓曰今此戊申年獻民數時京中及八道元戶人口摠數抄錄入啓而濟州三邑民數迄未上來海島遲速未可預科故京外已磨勘戶口摠數爲先入錄濟州三邑待其上來追後添錄之意敢啓傳曰知道
정조 12년
刑曹啓目內農圃庫直蔡德裕等原情云云員役輩誅求等諸條雖爲發明菁根濫捧已爲遲晩頭目書員庫直考律勘處此後稱以人情浮費科外濫捧之弊各別嚴禁之意申飭該圃何如判付啓幺麽圃民不識法綱敢打傳漏之皷者無論曲直在所嚴懲乙仍于雖有照律充軍之命而觀此所供諸條稱冤雖以猥越細究事勢亦不無一二其然之端兺不喩卿則外臣雖不知內府事情最頑最惡不怕高不怕厚者農圃所謂下屬也名以供獻而各殿進排物種惟意作奸百計用詐染藍之需沈菹之用必以無用不似者苟充成樣前後申飭不啻幾次而皆此輩所偸弄國有法農圃所屬大而限死刑推小而永勿復屬卽渠輩準備律今於特敎推問之下乃敢隱諱若此此而循例判下其弊將至闕供同內圃下屬等待朝開坐更良嚴問敢招如前抵賴直爲施威期於得情以聞爲旀五條事件內草價及料米等公私用事段流來謬例雖曰外各司所無之例旣無官府之體便同自前應行今雖不必奪此與彼所供之果如所用與否其矣踏印文跡使之現納相準後論理稟處爲旀供上時濫懲事菁根之作弊事段嚴飭內圃各別操勘俾勿如前稱冤此後勤慢無時摘奸兺除良如或從他現發竝與次知中官難免其罪之意竝以申飭而亦不必因此減削只禁其科外誅求事分付爲旀東蠶室田之每名加給十五日耕事段果如書庫等所告是隱喩此亦民隱發遣本曹解事郞官摘奸後稟處爲旀至於以經費代土出給蓋在新劃田土事結數旣多成冊入啓其矣擧行但當盡心於奉公有補於圃民而推此所供用不分明捧稅條用處使之一一指告以聞爲有矣當初給代也認爲用於公處不料奸狀之如此此一款除尋常反覆究問此田土稅之歸於烏有不但渠輩之罪必是次知中使所爲早知若此則豈有許施於手本之理乎各別嚴査以聞爲旀圃民等段事實之如此如彼姑舍是民習不可不嚴懲依前判下擧行而待出場發配爲旀瑣屑圃政豈必如是費辭判下而內府之事至登外庭其事則多不美其跡則亦有犯此亦貽笑之一端特從宮府一體之意仍付本曹査實以此知悉爲良如敎
정조 12년
右議政蔡濟恭箚曰伏以臣欲寫感恩之忱則涕淚先之欲言處世之危則精爽脫矣以恩故之死不去以危故無往非坎臣之心一則苦矣一則懍矣非不知孤立之的無幸於必發之鏑而近以不相干之事媒禍於臣身又何故也尹蓍東之疏出而其語全事抑勒金載順金光岳輩繼之而或無倫脊或肆劫辱其言雖殊歸逐臣身也臣之所欽仰者殿下之述先志也所不較者群咻之不成理也惟以自靖之義悚懍之情擔舁垂盡之喘逬出國都之門曲庇之恩愈往愈摯太醫以隨之承宣以偕之席藁之中榮耀已極而至於殘縷之不至遂絶實惟內頒之香劑是賴此生何事非殿下再生之乎而況兩遭別諭求之簡策以臣子而得此等恩言者千古未有臣之淚血矣臣之骨肉矣屢飭不敢屢違臣身不敢臣有重入脩門還尋舊巢瞻依雖幸廉愧全喪俯仰慙歎此何人斯噫臣年迫告老病又纏身有何可忌有何可怒而㫬目於不見之處指頤於無憚之地使無事朝廷生出許多風波臣實不知爲得計也日月之明照燭無餘打破心術模寫情狀巨細曲折無不畢露於賜批之中如臣孤弱仰恃無憂而若其形殼之支離在世不得不爲臣之苦矣殿下必欲以活臣之心始而終之則無出於亟遞臣相職而已惟冀聖明之哀憐而體諒焉臣之昨日赴召入闕人未必不以爲大傷廉隅而臣之赤心亶出於鷹鸇逐雀之義此豈可已者哉尹蓍東疏出之後其中四字句語臣以舊臣之故略知其爲不敢言者擬待此後登筵首先請討而情勢病狀斷無束帶之望故忍置胸中姑不發口昨筵聖敎哽咽及此而至有幾多日不出殿戶之敎臣俯伏承聞涕淚暗滋於是乎臣之稽緩之罪實無所逃蓍東之凶腸悖肚三司執法之地必有所勘律者臣不欲覼縷而若臣之罪臣自言之臣自請之於禮當然玆敢尾陳如此惟聖明亟降明命以爲人臣負國者之戒焉取進止答曰省箚具悉卿懇敦諭與書啓之批已悉矣昨筵亦有申諭今何可架疊本事處分非爲其人亦非爲卿近見政院考奏之記注先朝處分與傳敎待之以林下之士加之以旌招之禮丁巳被逮也特使勿搜勿械出獄之日錫以乘馬又命庖人繼肉廩人繼粟原疏句語逐段昭釋旋以乙巳處分曲加慰譬及至乙亥以後先正文正之從享而下蕩滌罪名之敎其後又以雖非復官無異復官俾息鬧端今番事非仰述而何此所謂非爲其人非爲卿者也卿之於此遭罹豈足深嫌乎況以毋敢妄度毋或過慮共貞同寅誕成眞正大平蕩之功面勅大臣諸臣從此衆疑群蒙自可渙釋在卿身計賴亦便好附陳云云尤豈關於卿卿須安心勿辭卽起視事仍傳曰此批答遣史官傳諭
정조 12년
戊申十二月初四日辰時上御重熙堂右副承旨入侍時右副承旨李祖源假注書趙台榮記事官李相璜金祖淳以次進伏訖上曰軍士房承旨入侍出榻敎賤臣承命出傳右承旨李亨元進伏命書傳敎曰武烈祠致祭承旨今日辭朝儀節預爲分付可無窘束提督祠致祭服用器服饗用牲牢本祠致祭亦依此措備事分付祭文中有漢有宣武祠浿有武烈祠伐鼓淵淵一體享之之句致祭時用大吹打宣武祠致祭亦用此例事分付又命書傳敎曰平壤崇靈殿崇仁殿遣承旨亦爲致祭以三獻擧行承旨爲初獻道伯爲亞獻道內守令中出自宰列人爲終獻禮畢後祭文揭板仍詣箕子墓奉審形止先爲狀聞後復命又命書傳敎曰政官牌招開政命退承史以次退出
정조 12년
戊申十二月初四日巳時上御重熙堂左承旨右副承旨入侍時左承旨李亨元右副承旨李祖源記事官金孝建李相璜金祖淳以次進伏訖上命書傳敎曰老昏所致雖免大何老昏之眼莫辨君父乎有國有君則綱紀分義亦自在焉雖今日處分明日收敍昨筵奏語老昏之罪決不可仍置筵退後兩次待命亦近放恣由前由後不可以大官曲恕領議政金致仁施以罷職之典俾知有君君臣臣之分命退承史以次出
정조 12년
戊申十二月初四日初更上御重熙堂右承旨入侍時右承旨趙衍德假注書趙台榮記事官尹行任金祖淳檢校直提學徐有防以次進伏訖上曰政官牌招啓辭勿施仍以前牌催促卽爲入來開政事分付賤臣承命出傳命退諸臣以次退出
정조 12년
戊申十二月初四日二更上御重熙堂右承旨與有司堂上入侍時右承旨趙衍德假注書趙台榮記注官金鳳顯記事官尹行任有司堂上徐有隣以次進伏訖上命書傳敎曰奉命承旨許遞前望單子入之待下批牌招察任又命書榻敎曰新除授同成均牌招命退諸臣以次退出
정조 12년
兼都承旨沈豐之藥院直左承旨李亨元坐直右承旨趙衍德坐直左副承旨尹行元坐右副承旨李祖源坐同副承旨李義綱坐注書金孝建病一員未差假注書李貞運藥院直趙台榮仕直事變假注書申星模仕
정조 12년
李亨元啓曰大司憲持平一員未差執義申禹相疏批未下掌令任希遠趙貞相持平趙恒鎭呈辭監察茶時之意敢啓傳曰知道
정조 12년
傳于李亨元曰禮房承旨入侍
정조 12년
承旨前望單子入之李義綱落點
정조 12년
兵曹口傳政事副司直金鍾秀守禦使單金鍾秀
정조 12년
趙衍德啓曰玉堂上下番俱空已至多日事甚未安今日政新除授玉堂待下批牌招以爲推移入直之地何如傳曰允
정조 12년
傳于趙衍德曰未下直守令當日辭朝兩司牌招仍卽署經被論及在外臺諫許遞今日政以在京無故人差出一體牌招署經
정조 12년
有政吏批判書宋載經進參判朴祐源未肅拜參議曺允大牌不進右承旨趙衍德進以洪秉纘爲大司憲李洪載爲大司諫李濟萬爲執義尹行履爲司諫沈興永朴鎤爲掌令徐邁修朴載淳爲持平姜垣爲獻納鄭昌順爲刑曹判書朴天衡爲參議沈煥之爲兵曹參知崔夢嵓爲分兵曹參議韓用龜爲應敎閔昌爀爲校理徐配修李殷模爲副校理申大尹爲修撰李顯默李益運爲副修撰南愼五爲康津縣監承文著作單南景義兼春秋單權儐茂山府使柳心源仍任事承傳奎章閣提學單金鍾秀司僕提調金鍾秀觀象監提調金鍾秀以上仍任事承傳再政以金履鏞爲副應敎徐美修爲校理李顯靖爲修撰李𡊠爲左參贊金尙集爲知敦寧洪文泳爲大司成金宅洙爲司成李秉模爲社稷提調張錫周爲禁府都事徐美修爲南學敎授成德雨爲西學敎授
정조 12년
兵批判書李文源進參判具㢞病參議柳誼入直參知未差左承旨李亨元進啓曰前判書具允鈺敍用送西矣資級係是輔國當爲知中樞置處而時無見窠依例作闕下批之意敢啓傳曰知道以吳正根尹光彦爲僉知朴泰亮金光兌爲景福將任瑎爲曹司五衛將李益懋爲五衛將金敬身爲忠翊將成德雨爲文兼金鼎九爲金城別將同知單王漢禎僉知單李晳副護軍白東俊閔致協閔百恒許溟李尙謙趙文彦金宗淵李東憲金廷遇李邦鵬李顯福李膺運成德雨李敬五沈埉副司直李時秀趙英鎭李祖承李一曾南鶴聞洪文泳宋鍈李洪載林濟遠申致權金夢華李東稷林道浩李益運副司果鄭致淳徐美修李尙度宋翼孝金啓洛李太亨沈寬鎭尹說知事作闕單鄭昌聖知事單具允鈺
정조 12년
李亨元啓曰時原任大臣率卿宰三司來詣閤外請對矣傳曰無君無臣已三日爲此免冠之意則今日豈可爲之所謂敬封之說不欲聞之雖有處分之事豈待卿等之言乎退去
정조 12년
李亨元啓曰三司諸臣有時急稟達事來詣閤外請對矣傳曰以休紙還給
정조 12년
李亨元啓曰負罪諸大臣率諸宰來詣閤外請對矣傳曰退去
정조 12년
李亨元啓曰三司諸臣有時急稟達事更爲請對矣傳曰大臣卿宰免冠之中請來爾等乎雖有處分之事豈借爾等之口乎退去
정조 12년
李亨元啓曰三司諸臣來詣閤外更爲請對矣傳曰退去
정조 12년
李亨元啓曰負罪諸大臣等率卿宰時原任閣臣三司冒萬死更爲求對矣傳曰入侍
정조 12년
傳于李亨元曰禁府擧行極爲稽滯當該行公堂上竝遞差前望單子入之待下批牌招察任
정조 12년
禁府堂上前望子單子入之判義禁金鍾秀知義禁李文源同義禁金載纘李時秀落點
정조 12년
李享元啓曰卽者議政府錄事來言左議政李性源右議政蔡濟恭罪犯至重尙逭邦憲震懍之極求死不得走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 12년
李亨元啓曰卽者義禁府都事來言行判中樞府事金熤左議政李性源右議政蔡濟恭今方待命於金虎門外係是大臣去就敢啓傳曰知道
정조 12년
李亨元啓曰卽者中樞府錄事來言行判中樞府事金熤以爲罪負至重尙逭邦憲震懍之極求死不得走伏金吾門外恭俟鈇鉞之誅云矣敢啓傳曰勿侍命事遣史官傳諭
정조 12년
李亨元以義禁府言啓曰削職罪人尹蓍東施以竄配之典事承傳啓下矣尹蓍東平安道三和府竄配而以承傳內辭意具罪目依例發遣府都事押送配所何如傳曰允
정조 12년
趙衍德以義禁府言啓曰罪人兪彦鎬絶島圍籬安置事命下矣罪人兪彦鎬全羅道濟州牧大靜縣圍籬安置而以承傳內辭意具罪目卽爲發遣府都事押送配所與地方官眼同圍籬安置何如傳曰允
정조 12년
戊申十二月初五日午時上御重熙堂左承旨入侍時左承旨李亨元假注書趙台榮記注官金鳳顯記事官李相璜以次進伏訖上命書傳敎曰昨有下敎於承宣者此人素沒商量今番事亦出於欲善爲而不善爲設有不善爲之事予可不庇一潛龍故人乎況再昨筵敎中事實原無干涉兼欲拔例拯拔前提學金鍾秀敍用仍任兼帶牌招守禦使密符傳授又命書傳敎曰今日次對意爲來會擬有詢問事不爲來會何也次對使之今日來會命退承史以次退出
정조 12년
兼都承旨沈豐之藥院直左承旨李亨元坐直右承旨趙衍德坐左副承旨尹行元坐右副承旨李祖源坐同副承旨李義綱坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
李亨元啓曰左議政李性源右議政蔡濟恭又使錄事來言重辟尙逭崩迫益切雖承勿待命之敎而不敢偃然退歸仍爲胥命顒俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 12년
李亨元啓曰行判中樞府事金熤又使錄事來言重辟尙逭崩迫益切雖承勿待命之敎而不敢偃然退歸仍爲胥命顒俟鈇鉞之誅云矣敢啓傳曰勿待命事遣史官傳諭
정조 12년
李亨元啓口卽者議政府錄事來言左議政李性源右議政蔡濟恭批旨之下轉益震懍不敢以屢瀆爲懼更爲胥命惟願遄被金木之誅云仍納命召何以爲之敢稟傳曰勿待命事遣史官傳諭仍傳命召
정조 12년
李亨元啓曰卽者中樞府錄事來言判府事金熤批旨之下轉益震懍不敢以屢瀆爲懼更爲胥命惟願遄被金木之誅云矣敢啓傳曰勿待命事遣史官傳諭
정조 12년
李亨元啓曰左議政李性源右議政蔡濟恭又使錄事來言威罰不降恩批又下衷情轉益崩迫仍爲胥命云仍納命召何以爲之敢稟傳曰勿待命事遣史官傳諭仍傳命召
정조 12년
李亨元啓曰判府事金熤又使錄事來言威罰不降恩批又下衷情轉益崩迫仍爲胥命云矣敢啓傳曰勿待命事遣史官傳諭
정조 12년
李亨元以壯勇營言啓曰本營哨官訓鍊院遞付窠擬差之規纔已稟定而各軍門哨官又有實職遷轉之法久勤報兵曹邊將遷轉之次人如末仕例報吏曹矣本營哨官旣無久勤邊將遷轉之規吏批末仕一款以訓鍊院窠備擬人一邊移送吏曹何如傳曰允
정조 12년
判府事金熤左議政李性源右議政蔡濟恭疏曰伏以臣等之有罪未勘今已四日矣泥首閤外而未蒙當被之律歸身司敗而連降勿胥之命窮阨崩迫求死不得噫島棘罪人兪彦鎬之伊日負犯凡有彝性者孰不欲卽地聲討而臣等熟視緘口不發一聲畢竟處分至煩詢問此臣等之罪也至若削黜罪人金致仁之筵席奏對節節無狀玉音方咽而言笑相雜本事莫重而庚丙敢引此豈可歸之以老昏恕之以老昏而止哉臣等徒懷駭憤終歸囁嚅此又臣等之罪也況於昨日聖敎之下亦不能抗辭力爭次第勘斷只付之三司以前則虧分也以後則溺職也臣等負此罪而一日未蒙勘則是添一日之罪也二日未蒙勘則是積二日之罪也徊徨抑塞之極不敢徒憑恩命遽歸私次相率齊龥仰請當律伏乞聖明亟降威罰以爲爲人臣不忠者之戒焉答曰省疏具悉卿等之懇曰有君曰有國而卿等知臣分乎知民彝乎三日泯然自比無故忽自昨筵訽問有此引罪不誠之咎爲卿等惜之疏中所請觀於三司答批予意可以知之廊廟不可一日無大臣卿等勿辭一依昨日以前安心視事仍傳曰此批答遣史官傳諭
정조 12년
大司諫李洪載執義李濟萬司諫尹行履應敎韓用龜掌令沈興永掌令朴鎤持平徐邁修獻納姜垣校理閔昌爀副校理徐配修正言鄭來百正言尹悌東修撰申大尹副修撰李顯默副修撰李益運等箚曰伏以臣等昨於筵席以兪彦鎬金致仁聲討事齊陳所懷而咫尺前席未盡情蘊退自循省只增惶愧玆敢相率申籲惟聖明垂察焉噫嘻痛矣惟彼兪彦鎬本以狠愎之性兼之回邪之行荷聖朝拂拭之恩而罔念報效之道益肆憑恃之習爲世之指目厥惟久矣迺者尹蓍東疏語關係何如負犯何如而爲今日北面於殿下者莫不崩心痛骨如不欲生渠獨何心旣聞二字之後全無驚動之意偃然在家欲避於情病俱參之時及其到闕又抗於催促登對之命至有送掖隷之擧而猶不入來究厥情狀己極萬萬獰慝而旣登筵席了無一分悚蹙之志逮承詢問反有兩端首鼠之態趑趄於衆對之際顧瞻於同憤之地古今天下寧有如許臣分乎論其罪犯剮戮猶輕祗以我聖上好生之德曲貸當律姑先島棘輿情之痛惋固無可言刑政之壞損當復如何臣等誠意淺薄昨陳按法之論未蒙允許之音達宵繞壁益不勝憤鬱之至伏願聖上亟加三思廓揮乾斷大靜縣圍籬安置罪人兪彦鎬依律處斷少洩臣民之憤焉噫金致仁之罪可勝誅哉金甌重卜偏荷記簪履之渥中書三載全沒報涓埃之效殿下之所欲者朝象之鎭安而致仁則潰裂之殿下之所期者世道之寧靜而致仁則乖亂之此其罪已萬殞難贖而至於日前筵席之奏而無嚴極矣當聖上震慽之時若有一分秉彝之心則崩隕痛迫之不暇而乃反言笑相雜漫漶爲事至以庚丙兩年之說肆然奏對其情叵測其態可惡及承聞嚴敎之後乃敢草草胥命有若尋常罪過者其眼無君父放恣無彈何至此極負犯至重駭憤轉激其不可諉之老昏而容貸也決矣何可以削黜薄勘而止哉臣等謂削黜罪人金致仁姑先施以中道付處之律宜矣取進止答曰省箚具悉兪彦鎬按律事昨日詢問後處分意在於仰遵懿規不欲殺大臣不允金致仁付處之請老昏之中適添重病未免有此妄發爾等如是煩瀆反涉實其事之嫌昨啓依施雖出於尊國體整君綱旣屬之老昏則更何必加律乎
정조 12년
特平朴載淳疏曰伏以臣有自來難冒之情勢前後臺除一未承當矣昨於柏府新命之下急於聲討他不暇顧章皇出肅因從三司仰請明命而其仍因蹲冒終有所不自安玆陳短章粗暴衷懇伏乞亟賜鐫斥焉仍念兪彦鎬金致仁之各以當律處分略陳於所懷之中而尙未蒙允臣不勝抑鬱憤涕伏乞亟從三司之請夬正王法以洩輿憤焉臣於宋載經事又有所駭惋者旣聞國有大事君有召命則其在道理分義渠宜不顧性命不俟駕屢顚之倒之晷刻莫滯而乃敢托以疾劇偃然在家略無動念究厥所爲抑何心腸今日爲殿下臣子而苟有一分臣節寧有是耶其所負犯如彼至重豈可以老病而容貸不施常憲乎譴削之典不足以懲其罪臣謂宋載經施以島配之律斷不可已也臣無任激切祈懇之至省疏具悉宋載經事初則予猶訝之昨見其危遑之狀已知實故不允爾其勿辭察職
정조 12년
戊申十二月初六日申時上御重熙堂禮房承旨入侍時右承旨趙衍德記事官金孝建尹行任金祖淳以次進伏訖上曰留院公事入之命書三司聯箚批旨時原任大臣箚批訖上曰昨日筵說斯速修正以入命退承史以次退出
정조 12년
兼都承旨沈豐之坐左承旨李亨元坐右承旨趙衍德坐直左副承旨尹行元藥院直右副承旨李祖源坐同副承旨李義綱坐直注書金孝建病一員未差假注書李貞運藥院直趙台榮仕直事變假注書金初燮仕
정조 12년
李亨元啓曰左議政李性源右議政蔡濟恭又使錄事來言短疏聯籲已犯冒昧深夜更瀆尙逭誅殛不忠不誠罪上罪添拚死更爲胥命惟願卽被重律云來納命召何以爲之敢稟傳曰勿待命事遣史官傳諭仍傳命召
정조 12년
李亨元啓曰判府事金熤又使錄事來言短疏聯籲已犯冒昧深夜更瀆尙逭誅殛不忠不誠罪上罪添拚死更爲胥命惟願卽被重律云係是大臣去就敢啓傳曰勿待命事遣史官傳諭
정조 12년
以知中樞具允鈺肅拜單子傳于趙衍德曰此重臣今旣收敍出肅罪名雖有輕重事端旣無彼此不可一敍一否以畿伯守令船艙事定配竝分揀放送事分付
정조 12년
李亨元啓曰事變假注書申星模身病猝重勢難察任今姑改差何如傳曰允
정조 12년
事變假注書申星模改差代以金初燮爲事變假注書
정조 12년
李義綱啓曰禁衛營從事官來言今日本營巡邏日次而都提調李性源方在待命中不得發巡云何以爲之敢稟傳曰待命啓辭無入啓之事而豈可以待命啓辭乎該房承旨爲先從重推考大臣之連三次待命已是不常有之擧則至今在待命所豈不有傷事面乎前而囁嚅後而困聒大臣之待予誠可慨以此意從事官發牌傳諭金判府事右相一體知悉之意卿其傳之事亦爲傳諭
정조 12년
傳于李義綱曰今番事是豈逐日迭陳殆作尋常討罪之謄傳古紙者耶日昨筵席詢問也處分也以重民彝物則之意不忍言而言不敢說而說者尊君綱國體予猶不得更提況群下乎本事關係之莫重莫大果何如則自上豈或不能細究深思而使之中止乎以此以彼惟輕惟重自有斟量者存令三司知此箇事理更勿煩瀆事分付
정조 12년
李亨元啓曰左議政李性源右議政蔡濟恭又使錄事來言未蒙當勘之律徒犯瀆擾之誅震迫惶阨轉益罔措更爲冒死胥命云仍納命召何以爲之敢稟傳曰俄因禁衛營發巡事啓辭已傳諭此啓辭何不往復後捧入乎當該承旨推考安心勿爲待命事更令史官傳諭仍傳命召
정조 12년
李亨元啓曰行判中樞府事金熤又使錄事來言未蒙當勘之律徒犯瀆擾之誅震迫惶阨轉益罔措更爲冒死胥命云係是大臣去就敢啓傳曰安心勿待命事遣史官傳諭
정조 12년
傳于李義綱曰留院公事入之
정조 12년
傳于李義綱曰坐直承旨入侍
정조 12년
大司諫李洪載執義李濟萬司諫尹行履應敎韓用龜掌令沈興永朴鎤持平徐邁修朴載淳校理閔昌爀副校理徐配修正言尹悌東修撰申大尹副修撰李顯默李益運等箚曰伏以臣等昨以兪彦鎬金致仁等事聯陳加律之請矣及承批旨不惟不賜允兪必誅之罪欲以大臣而典貸罔赦之辜歸之老昏而參恕臣等相顧愕眙實不勝抑菀憂歎之至噫嘻痛矣兪彦鎬之今番罪惡已悉於前箚而日前賓對旣下洞諭之敎則苟有臣分者孰敢不竭蹶趨詣而況事關某年人鬼立判等語相臣承宣迭相通及渠雖有病一縷未絶之前則固宜擔舁入來而一味力抗半日牢臥已是萬萬凶悖而及夫登筵詢問之下了無驚痛憤惋之意一言半辭未有仰對退而經宵晏若無故之人古今天下寧有是耶苟令平日眼知有君父心知有國法則犯分凌上至於此極耶論其罪犯萬戮猶輕只緣處分失之太寬于今三日尙此假息於覆載之間邦有常刑寧容如是不殺大臣固知我朝家懿規而何曾有罪惡如是負犯如是不施三尺之律者乎伏願聖上廓揮乾斷大靜縣圍籬安置罪人兪彦鎬亟令攸司按律處斷焉噫金致仁之所犯又何等絶悖窮凶也爲今日臣子而北面於殿下者若聞日前下詢之敎則固當崩心痛骨如不欲生而乃反聽之恬然視若尋常奏對之際笑言相雜至於庚丙兩年之對肆發無倫之口氣兩次胥命草草塞責無嚴放肆猶屬例語此不嚴討則君綱隳矣民彝斁矣論以邦憲焉逭嚴誅而循例加律之請亦靳允許一日二日尙此偃息於江郊其可曰國有法乎老昏二字若在尋常罪過則猶可爲曲恕之端而今其釁負之關係顧何如而直歸於老昏而不施當施之律乎公議轉激輿憤益切玆敢相率更籲不得請則不止亦願殿下亟從削黜罪人金致仁爲先付處之請焉取進止答曰省箚具悉首陳事亟停勿煩次陳事爾等之如是大有不可昨以反實其事反損國體有縷縷於爾等者重卜於幾年休退中爲其耆舊也伊日病伏卽亦目擊以老昏二字寬恕者不獨出於慰藉而巳況老故用之以老罪之何異推而納諸此意自卽席已有言於大臣者矣
정조 12년
戊申十二月初七日未時上御重熙堂左承旨入侍時左承旨李亨元假注書趙台榮記事官李相璜金祖淳以次進伏訖上曰今日坐直誰也亨元曰右承旨與同副承旨伴直矣命書三司聯名箚批訖命退承史以次退出
정조 12년
戊申十二月初七日初更上御重熙堂坐直承旨入侍時右承旨趙衍德假注書趙台榮記事官尹行任金祖淳以次進伏訖上命讀嶺伯狀啓仍書判付訖命退承史以次退出
정조 12년
兼都承旨沈豐之藥房直左承旨李亨元病右承旨趙衍德坐直左副承旨尹行元坐右副承旨李祖源病同副承旨李義綱坐直注書金孝建病一員未差假注書李貞運藥房直趙台榮仕直事變假注書金初燮仕
정조 12년
吏曹參判參議前望單子入之參判洪秉纘參議李勉兢落點
정조 12년
刑曹啓目沙工孟益周等原情云云竝依前保放以待結末何如判付啓故敗與否在於分載虛實而參以事理決知非分載是如乎謂之容奸於未裝載之前與宮奴符同作奸云爾則猶可也大洋中分載於已準裝之船元不成說以此以彼不必許久滯因往復度支參量事實卽爲決給爲旀保放人等先爲放送爲良如敎
정조 12년
戊申十二月初八日巳時上御誠正閣同副承旨入侍時同副承旨李義綱假注書趙台榮記事官李相璜金祖淳以次進伏訖上命讀各道狀啓及禮曹草記仍書判付訖命退承史以次退出
정조 12년
戊申十二月初八日申時上御重熙堂坐直承旨入侍時右承旨趙衍德假注書趙台榮記注官金鳳顯記事官尹行任以次進伏訖上命書傳敎曰政官待明朝牌招開政參判實病果難强云許遞參判參議前望單子入之命進承史以次退出
정조 12년
兼都承旨沈豐之藥院直左承旨李亨元病右承旨趙衍德坐直左副承旨尹行元坐右副承旨李祖源病同副承旨李義綱坐直注書金孝建病一員未差假注書李貞運藥院直趙台榮仕直事變假注書金初燮仕
정조 12년
趙衍德啓曰明日乃是小寒自明日日暖間視事頉稟之意敢啓傳曰知道
정조 12년
趙衍德啓曰今十一日宣武祠遣承旨致祭事命下矣何承旨進去乎敢稟傳曰左承旨進去
정조 12년
以京畿監司啓本豐德衍慶寺免稅田畓以僧徒等依結敎收祝之意申飭事傳于李義綱曰與內需司査實辭緣相左其委折更令該曹詳査決給
정조 12년
李義綱啓曰吏曹判書洪秉纘參議李勉兢牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允參議只推一體牌招
정조 12년
以吏曹參議李勉兢再牌不進罷職傳旨傳于李義綱曰只推更爲牌招
정조 12년
有政吏批判書未差參判洪秉纘進參議李勉兢進右承旨趙衍德進以吳載純爲吏曹判書
정조 12년
以工曹判書望筒傳于李義綱曰前判書具允鈺仍任以趙瑍爲大司憲鄭存謙爲軍資監都提調鄭存謙爲軍器都提調鄭存謙爲訓鍊都提調吳載純爲奉常提調工曹判書具允鈺仍任事承傳
정조 12년
兵批判書李文源參判具㢞病參議柳誼入直進參知沈煥之病同副承旨李義綱進副護軍申禹相任希遠趙貞相副司直鄭昌聖朴祐源李獻慶趙恒鎭
정조 12년
以李彦裕囚單子傳于李義綱曰査實後處分次姑爲放送
정조 12년
李義綱以兵曹言啓曰傳曰平壤崇靈殿崇仁殿遣承旨當爲致祭以三獻擧行承旨爲初獻道伯爲亞獻道內守令中出自宰列人爲終獻禮畢事分付祭文中有漢有宣武浿有武烈伐鼓淵淵一體享之之句致祭時用大吹打宣武祠致祭亦用此例事分付事命下矣今此宣武祠致祭時吹打以何營擧行乎敢稟傳曰以本營擧行
정조 12년
戊申十二月初九日辰時上御誠正閣有司堂上入侍時右承旨趙衍德記事官金孝建金鳳顯尹行任戶曹判書徐有隣以次進伏訖上命書傳敎曰武烈祠致祭承旨今日辭朝儀節預爲分付又無窘束提督祠致祭服用器服饗用特牢本祠致祭亦依此措備後祭文揭扳仍詣箕子墓奉審形止先爲狀聞後復命又命書傳敎曰平壤崇靈殿崇仁殿遣承旨亦爲致祭以三獻擧行承旨爲初獻道伯爲亞獻道內守令中出自宰列人爲終獻禮畢事分付祭文中有漢有宣武浿有武烈伐鼓淵淵一體享之之句致祭時用大吹打宣武祠致祭亦用此例事分付命退承史以次退出
정조 12년
戊申十二月初九日申時上御重熙堂坐直承旨入侍時右承旨趙衍德假注書趙台榮記事官尹行任金祖淳以次進伏訖上曰禮判姑不行公耶衍德曰尙未肅拜矣衍德曰在前宣武祠致祭時官軍位亦爲致祭今番則何以爲之乎上曰一體致祭事分付可也命退承史以次退出
정조 12년
兼都承旨沈豐之藥院直左承旨李亨元坐直右承旨趙衍德坐直左副承旨尹行元坐右副承旨未差同副承旨李義綱坐注書金孝建病一員未差假注書李貞運藥院直趙台榮仕直事變假注書金初燮仕
정조 12년
趙衍德啓曰藥房都提調金熤提調沈豐之副提調尹行元有稟達事來詣請對矣傳曰入侍
정조 12년
以京畿監司狀啓都事張至顯身病沈重公都會不得擧行令該曹稟處事傳于李義綱曰都事改差令該曹口傳差出待下批卽爲設行
정조 12년
以咸鏡監司狀啓永興龍興江橫決處疏鑿形便論列事傳于趙衍德曰問于曾經道伯人使之具意見書送仍自本司粘啓稟處可也
정조 12년
趙衍德以成均館官員以大司成意啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣卽接中學牒報則兼敎授李東稷謂有身病當等學製限內不得設行云令政院稟旨擧行何如傳曰允
정조 12년
趙衍德啓曰因成均館草記學製限內當爲設行而兼中學敎授李東稷謂有身病當等學製不得設行令本院稟旨擧行事允下矣依定式禁推傳旨捧入之意敢啓傳曰禁推姑爲分揀使之一兩日內設行
정조 12년
以禁府都囚徒傳于李亨元曰徐有建權琇申偗趙華錫汰去分揀竝放送
정조 12년
趙衍德以戶曹言啓曰因傳敎內入直軍兵中薄衣人禁軍五人局出身三人扈衛軍官一人弘化門入直軍七名集賢門入直軍一名金虎門入直軍八名合二十五名各關西餘木一疋分給禁軍申漢濟加給一疋而銅龍門入直軍七名及建陽門入直軍一名已爲替番下鄕云依下敎自各其地方官木一疋代受食還穀者稱此數減給不受還或已納還者錢穀間亦爲稱此數題給事發關分付於該道道臣之意敢啓傳曰知道今番發賣餘木自本曹從便發賣以爲波及民間俾有實惠可也
정조 12년
趙衍德以禮曹言啓曰因晉州幼學鄭瑾上言回啓以忠毅公鄭文孚不祧事議于大臣則領議政金致仁以爲國家之於勳臣申盟而榮之不祧而享之國典也壬辰島夷之亂叛民內應邊鎭俱陷而忠毅公鄭文孚時以評事倡義募兵剪殲諸賊關北賴平人到今言之其績固大矣第念不祧勳封後事也雖其褒贈累加於身後帶礪不及於當時則當此倖門漸開典章日墜之時法外輕許恐合難愼伏惟上裁云左議政李性源以爲昔壬辰亂忠毅公鄭文孚以一評事倡義殲土賊破倭寇使關北一路晏然獲全忠固可尙功亦罕比生前勳封之不及雖未知何故而以忠以功宜蒙殊異之報援例不祧之請似不至踰濫伏惟上裁云右議政蔡濟恭以爲不祧所以待勳臣也當壬辰難忠毅公鄭文孚之勦滅土賊蹴踏倭胡保有北關疆土功莫大焉不祧雖不可子孫呼籲而容易許之若忠毅公以其生不勳封竝與不祧之典而靳之則恐非酬報大勳之義伏惟上裁云領中樞府事鄭存謙病未收議行判中樞府事徐命善病不收議領敦寧府事洪藥性病未獻議行判中樞府事李福源病不收議行判中樞府事金熤病不得獻議行判中樞府事兪彦鎬以爲忠毅公鄭文孚之忠烈勳勞固自卓殊不待其子孫之陳列已多有前輩之讚述而自朝家旣贈職矣又賜諡矣則崇報之道至矣至若親盡而不祧係是格外之殊典雖有同功一體之人己蒙特恩而亦各自有可據之端則恐不當人人而準此爲例以啓曰後紛紜之弊伏惟上裁云大臣之議如此上裁何如傳曰從多議施行可也
정조 12년
李亨元以守禦廳言啓曰本廳中軍柳鎭恒身病猝重勢難察任今姑改差何如傳曰允
정조 12년
趙衍德以義禁府言啓曰平安道中和府竄配罪人洪秀輔順安縣竄配罪人朴天行慶尙道咸昌縣竄配罪人李泰永京畿果川縣定配罪人尹光碩衿川縣定配罪人兪漢參等竝分揀放送事承傳啓下矣洪秀輔朴天行李泰永尹光碩兪漢參等卽爲放送事分付各該道臣之意敢啓傳曰知道
정조 12년
趙衍德以刑曹言啓曰卽接黃海監司李敬倫移文則以爲明禮宮所納載寧正租裝載船主處捧賂宮奴長壽依判下慶尙道南海縣爲奴定配賂錢分食宮奴仁男初不下來自本曹覈實勘罪云故仁男捉來査問則渠以後苑直上年二月得差明禮宮奴而今七月本宮孥長壽謂以船主處例捧賂物錢二十兩出給故果爲受用云矣奴仁男全羅道扶安縣蝟島鎭一體爲奴定配卽爲押送之意敢啓傳曰所犯雖同苑直不過隨從分揀放送可也
정조 12년
刑曹啓目粘蠶室田所在諸處一一摘奸則自本圃加給十五日耕無過七日耕而指爲十五日耕者未免誣罔該圃吏自臣曹科治計料本事今已出場擊鼓罪人蔡德裕等依前判下充軍發配何如判付啓依允爲旀以經費給代土之擧實在於益下而寧失則七日耕之以十五日耕瞞告於特敎嚴問之下已萬萬無嚴兺不喩本圃次知中官之當初只以此數劃給亦極痛駭瞞告下吏自本曹嚴懲次知中官段方有査事待結末當處分以此分付爲良如敎
정조 12년
刑曹啓目長興殺獄罪人金占東獄事段更無別見元犯占東待用刑依前推覈期於取服何如判付啓光州牧崔明達獄事段前下判付中以昌信換定元犯出於重獄體之意是如乎昌信有指使慫慂之跡則非造諜乎爲明達明水之父者非家長乎昌信之爲元犯不難決然手勢之輕重容計之主客果不無疑晦之端兺不喩觀於獄諜父子之互相爭死可見秉彝之不泯向以王法與天倫雙擧而竝及者已有所斟量是置風化亦屬王法中一事而到今獄具之後仍以昌信執定元犯斷以償命未知爲十分平允況旀昌信與明達間正犯之的在維某終有曉不得處疑輕之典不施於此等之獄而何哉昌信段嚴刑一次定配事分付明達段嚴刑一次放送爲旀長興府金占東獄事段當初付之惟輕者只付復讎之義乙仍于常法之屈不屈猶未暇念是如乎自聞卿覆難之說仍有更推之命而觀此査啓供招大抵助力者德來等而且縛且敺且擠且押手勢備盡獰毒占東下手之前已無生氣云爾則畢竟結果在於占東殺之者未必是占東一人戱殺之律雖似不襯擅殺之罪亦足稱冤擬待疎決另欲酌決而未果況旀德來等共犯一款亦不敢全諱則此獄面目異於前日占東之到今傅生不至失刑占東身乙令道伯嚴刑減死定配事分付爲良如敎
정조 12년
刑曹啓目白同本情雖非故殺三尺至嚴焉逭當律待用刑期於取服此獄招因一則金召史造言也二則金召史誣人也罪雖不至於死一見獄案亦覺駭痛何可例刑二次止乎該道臣推考金女更爲照法嚴繩之意分付何如判付啓信川郡白同獄事段夫殺妻苟有情若迹之毫分可恕則無論稍緊稍重一例付其夫於生科年來決獄牢定一副當規度是如乎況旀此獄段燕爾未久新情款昵觀於檢庭含淚良心可見所謂犯手無眞箇用意由前由後蔽一言曰可生白同身乙令道伯親執嚴刑一次定配事分付爲旀道臣推考事金女加律事竝只依回啓施行爲良如敎
정조 12년
刑曹啓目粘云云李辰春依前仍囚李夢長更爲捉來使之對辨更爲論理稟處何如判付啓道臣推考事依回啓施行爲旀起疑違端當覈條件卿曹跋辭極爲稱當與李夢長捉來對質親執詳査具意見更卽狀聞後稟處而海西獄案之疎漏實爲諸道之最今番段除尋常聚精硏究指一狀聞事申飭該道道臣爲良如敎
정조 12년
刑曹啓目粘云云甘受命得之囑移罪旣骨之妻極爲無狀令配所官用刑時決杖分付道臣何如判付啓此獄段一獄而正犯爲三人無論全女原情之眞然與虛妄大抵獄案多疎漏有當問而不問當略而不略處其在重獄體之道不可不一番更査後處分令道伯親執詳査仍具意見狀聞李彦星段如無所犯先爲保放後以待處分事竝以分付爲良如敎
정조 12년
刑曹啓目粘云云罪人趙汗武待用刑依前訊推快施當律之意分付道臣何如判付啓獄貴審閱令道伯除尋常申飭推官詳査如無疑端因前同推具意見狀聞事分付爲良如敎
정조 12년
兵曹判書李文源疏曰伏以臣之濫叨見職五箇月矣抱羞抗顔淟涊蹲據者豈眞以情勢之有可强材器之或可堪哉恩造罔極身不自有區區廉愧亦不暇顧也內外從之分長兩銓尤係難冒之義而責敎截嚴不敢深引宜去不去式至于今雖緣義分之是懼難免去就之乖當臣固自恧人謂斯何況今新除吏曹判書臣吳載純卽臣妹婿也妹婿之於內外從論其輕重大有間焉內外從之竝據尙以爲難安況娚妹乎在庶官猶爲公法之應避又況東西銓之重乎揆以私義而旣如此稽之常典而又若彼前輩之如臣處義無不必辭乃已臣之當遞庶不待臣言而有以體諒之矣武士取才今日設行之意昨已草記而臣之情勢便同已遞亦末由趁期擧行尤不勝惶懍俟罪之至玆敢略陳肝膈仰瀆崇嚴伏乞曲賜鑑察亟許遞改以存公格以安私分千萬幸甚答曰省疏具悉卿其勿辭行公